title: Recomandarea Consiliului din 14 iulie 2015 privind Programul național de reformă al Regatului Unit pentru 2015 și care include un aviz al Consiliului privind Programul de convergență al Regatului Unit pentru 2015

text:
               18.8.2015

               RO

               Jurnalul Oficial al Uniunii Europene

               C 272/21

         RECOMANDAREA CONSILIULUI
   din 14 iulie 2015
   privind Programul național de reformă al Regatului Unit pentru 2015 și care include un aviz al Consiliului privind Programul de convergență al Regatului Unit pentru 2015
   (2015/C 272/06)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 121 alineatul (2) și articolul 148 alineatul (4),
   având în vedere Regulamentul (CE) nr. 1466/97 al Consiliului din 7 iulie 1997 privind consolidarea supravegherii pozițiilor bugetare și supravegherea și coordonarea politicilor economice (1), în special articolul 9 alineatul (2),
   având în vedere Regulamentul (UE) nr. 1176/2011 al Parlamentului European și al Consiliului din 16 noiembrie 2011 privind prevenirea și corectarea dezechilibrelor macroeconomice (2), în special articolul 6 alineatul (1),
   având în vedere recomandarea Comisiei Europene,
   având în vedere rezoluțiile Parlamentului European,
   având în vedere concluziile Consiliului European,
   având în vedere avizul Comitetului pentru ocuparea forței de muncă,
   având în vedere avizul Comitetului economic și financiar,
   având în vedere avizul Comitetului pentru protecție socială,
   având în vedere avizul Comitetului de politică economică,
   întrucât:

               (1)

               La 26 martie 2010, Consiliul European a aprobat propunerea Comisiei de a lansa o nouă strategie pentru creștere economică și ocuparea forței de muncă, Europa 2020, bazată pe coordonarea sporită a politicilor economice. Strategia se concentrează pe domeniile-cheie în care sunt necesare acțiuni în vederea stimulării potențialului de creștere durabilă și de competitivitate al Europei.

               (2)

               La 14 iulie 2015, Consiliul a adoptat, pe baza propunerilor Comisiei, o recomandare privind orientările generale pentru politicile economice ale statelor membre și ale Uniunii, iar la 21 octombrie 2010 a adoptat o decizie privind orientările pentru politicile de ocupare a forței de muncă ale statelor membre (3). Împreună, acestea formează „orientările integrate” de care statele membre au fost invitate să țină seama în politicile lor economice și de ocupare a forței de muncă de la nivel național.

               (3)

               La 8 iulie 2014, Consiliul a adoptat o recomandare (4) privind Programul național de reformă al Regatului Unit pentru 2014 și a emis un aviz cu privire la Programul actualizat de convergență al Regatului Unit pentru 2014.

               (4)

               La 28 noiembrie 2014, Comisia a adoptat analiza anuală a creșterii, care marchează începutul semestrului european pentru coordonarea politicilor economice pentru 2015. În aceeași zi, în temeiul Regulamentului (UE) nr. 1176/2011, Comisia a adoptat Raportul privind mecanismul de alertă, în care Regatul Unit fost identificat ca fiind unul dintre statele membre pentru care ar urma să se efectueze un bilanț aprofundat.

               (5)

               La 18 decembrie 2014, Consiliul European a aprobat prioritățile pentru stimularea investițiilor, intensificarea reformelor structurale și continuarea unei consolidări fiscale responsabile și favorabile creșterii.

               (6)

               La 26 februarie 2015, Comisia a publicat Raportul de țară pentru Regatul Unit pentru 2015. În raport s-au evaluat progresele realizate de Regatul Unit în ceea ce privește punerea în aplicare a recomandărilor specifice fiecărei țări adoptate la 8 iulie 2014. Raportul de țară include, de asemenea, rezultatele bilanțului aprofundat realizat în temeiul articolului 5 din Regulamentul (UE) nr. 1176/2011. În urma analizei sale, Comisia concluzionează că Regatul Unit se confruntă cu dezechilibre macroeconomice care necesită măsuri de politică și monitorizare. O atenție deosebită trebuie acordată în continuare în special riscurilor legate de gradul ridicat de îndatorare al gospodăriilor, legat și de caracteristicile structurale ale pieței locuințelor. Reziliența economiei și a sectorului financiar a crescut. Cu toate acestea, penuria de locuințe va persista și este susceptibilă să contribuie la prețuri ridicate la locuințe pe termen mediu și să continue să diminueze reziliența sectorului în fața riscurilor.

               (7)

               La 26 martie 2015, Regatul Unit și-a prezentat Programul național de reformă pentru 2015 și Programul de convergență pentru 2015. Pentru a se ține seama de legăturile dintre cele două programe, acestea au fost evaluate în același timp.

               (8)

               În prezent, Regatul Unit face obiectul componentei corective a Pactului de stabilitate și de creștere. În Programul său de convergență pentru perioada 2014-2015, guvernul prevede o îmbunătățire a deficitului global de la 4,3 % din PIB în 2015-2016 la 2,2 % din PIB în 2016-2017, astfel încât, în perioada 2019-2020, să se atingă un excedent de 0,1 % din PIB. Programul de convergență nu cuprinde un obiectiv pe termen mediu. Se preconizează că ponderea datoriei guvernamentale în PIB va atinge valori de vârf în perioada 2015-2016, ajungând la 88,8 %, și că aceasta va descrește treptat la 81,4 % în perioada 2019-2020. Pe baza previziunilor Comisiei din primăvara anului 2015, se preconizează că Regatul Unit nu își va corecta deficitul excesiv până în 2014-2015, termenul stabilit de Consiliu. În plus, efortul bugetar s-a situat sub nivelul recomandat de Consiliu. Din acest motiv, la 19 iunie, Consiliul a decis, în conformitate cu articolul 126 alineatul (8) din TFUE, că Regatul Unit nu a luat măsuri eficiente ca răspuns la recomandarea Consiliului din cadrul recomandării privind deficitul excesiv din 2 decembrie 2009. Consiliul a formulat o nouă recomandare, în care solicită Regatului Unit să corecteze deficitul excesiv până în 2016-2017. Programul de convergență este compatibil cu noul termen stabilit, respectiv 2016-2017, în cadrul procedurii de deficit excesiv. Scenariul macroeconomic care stă la baza acestor previziuni bugetare este plauzibil. Pe baza previziunilor Comisiei din primăvara anului 2015, se preconizează că Regatul Unit își va corecta deficitul excesiv până la termenul stabilit, respectiv 2016-2017, și va depune efortul bugetar recomandat. Măsurile de sprijinire a ratelor preconizate ale deficitului care trebuie întreprinse începând din 2015-2016 sunt deja definite, însă sunt necesare mai multe detalii privind limitarea cheltuielilor la nivel ministerial identificate. Pe baza evaluării sale a Programului de convergență și luând în considerare previziunile Comisiei din primăvara anului 2015, Consiliul consideră că Regatul Unit va respecta probabil dispozițiile Pactului de stabilitate și de creștere.

               (9)

               Gradul înalt, posibil excesiv, de îndatorare a gospodăriilor a fost identificat ca un potențial dezechilibru macroeconomic care prezintă riscuri pentru economia Regatului Unit. Deși îndatorarea sectorului gospodăriilor continuă să scadă ușor, aceasta rămâne ridicată, fapt care expune Regatul Unit la riscuri care ar putea afecta creșterea economică și stabilitatea financiară. La mijlocul anului 2014, Comitetul privind politica financiară al Băncii Angliei a anunțat două măsuri menite să atenueze riscurile legate de gradul ridicat de îndatorare a gospodăriilor. Comitetul a recomandat creditorilor ipotecari să aplice un „test de rezistență la rata dobânzii” pentru a evalua capacitatea debitorilor de a-și îndeplini obligațiile ipotecare în cazul majorării ratelor dobânzii. De asemenea, comitetul a recomandat creditorilor ipotecari să limiteze procentul de credite ipotecare acordate la un raport credit/venit de 4,5 și mai mult la 15 % din noile credite ipotecare. Impactul acestor măsuri ar trebui monitorizat cu atenție.
               Au fost întreprinse o serie de reforme ale cadrului național de politică în materie de urbanism, dar este improbabil ca acestea să aibă un impact pe termen scurt. Răspunsul autorităților locale la reforme, constând în creșterea ofertei de locuințe, trebuie să fie monitorizat îndeaproape.

               (10)

               Piața muncii din Regatul Unit a funcționat bine în ultimii ani și se preconizează că va rămâne solidă. Rata de ocupare a forței de muncă a ajuns la 76,5 % în 2014, în timp ce rata șomajului a continuat să scadă, ajungând la 6 %, și se estimează că diminuarea va continua în 2015. Cu toate acestea, în ciuda tendințelor pozitive în ceea ce privește rezultatele de pe piața muncii, persistă încă provocări sociale. Procentul persoanelor care trăiesc în gospodării cu o intensitate foarte scăzută a muncii a crescut ușor, de la 13 % în 2012 la 13,2 % în 2013, față de media UE de 10,7 %. Diferența în ceea ce privește procentul de femei care muncesc cu fracțiune de normă (42,6 % în 2013) și procentul de bărbați în aceeași situație (13,2 % în 2013) este una dintre cele mai ridicate din Uniune. Procentul femeilor care sunt inactive sau lucrează cu fracțiune de normă din cauza unor responsabilități personale și familiale (12,5 %) a fost aproape de două ori mai mare decât media UE (6,3 %) în 2013. Alte provocări sunt ocuparea forței de muncă în rândul tinerilor și implicarea angajatorilor în privința stagiilor de ucenicie. Un alt domeniu care trebuie monitorizat și care este legat de ocuparea forței de muncă în rândul tinerilor îl reprezintă educația și competențele. Un procent mare de tineri au niveluri comparativ scăzute de competențe de bază. Măsurile puse în aplicare pentru a aborda reforma sistemului de protecție socială și îngrijirea copiilor au fost limitate. În Regatul Unit, procentul copiilor care trăiesc în gospodării în care părinții nu au un loc de muncă este în continuare unul dintre cele mai ridicate din Uniune. În plus, deși oferta în cadrul sistemului de îngrijire a copiilor a crescut recent, disponibilitatea unor servicii de îngrijire a copiilor abordabile ca preț, de înaltă calitate și cu program prelungit rămâne o problemă esențială.

               (11)

               Stimularea investițiilor publice și private ar contribui la îmbunătățirea productivității și a competitivității, care reprezintă provocări esențiale pentru Regatul Unit. Necesitatea de a asigura investiții în infrastructură de înaltă calitate este reflectată în planul național de infrastructură prezentat în decembrie 2014, care a fost actualizat și al cărui domeniu de aplicare a fost extins. Se așteaptă ca sectorul privat să finanțeze o parte importantă a planului, însă nu se cunoaște încă valoarea angajamentului din partea acestui sector. Acest lucru pune în pericol reușita planului, deși s-au înregistrat progrese semnificative în ceea ce privește furnizarea în timp util a informațiilor privind punerea sa în aplicare. Regatul Unit ar trebui să asigure faptul că sistemele de impozitare a veniturilor de natură profesională sunt favorabile investițiilor, în special prin viitoarea revizuire a taxelor profesionale.

               (12)

               În contextul semestrului european, Comisia a efectuat o analiză cuprinzătoare a politicii economice a Regatului Unit, pe care a publicat-o în raportul de țară pe 2015. De asemenea, a evaluat Programul de convergență și Programul național de reformă și măsurile luate ca urmare a recomandărilor adresate Regatului Unit în anii precedenți. Comisia a ținut seama nu numai de relevanța acestora pentru o politică bugetară și socioeconomică sustenabilă în Regatul Unit, ci și de conformitatea acestora cu normele și orientările UE, având în vedere necesitatea de a consolida guvernanța economică globală a Uniunii prin oferirea unei contribuții la nivelul UE cu privire la deciziile naționale viitoare. Recomandările din cadrul semestrului european se reflectate în recomandările 1-3 de mai jos.

               (13)

               Prin prisma acestei evaluări, Consiliul a examinat Programul de convergență, iar avizul (5) său se reflectă îndeosebi în recomandarea 1 de mai jos.

               (14)

               Având în vedere bilanțul aprofundat realizat de Comisie și această evaluare, Consiliul a examinat Programul național de reformă și Programul de convergență. Recomandările sale emise în temeiul articolului 6 din Regulamentul (UE) nr. 1176/2011 se reflectă în recomandările 2-3 de mai jos,

         RECOMANDĂ ca, în perioada 2015-2016, Regatul Unit să întreprindă acțiuni astfel încât:

               1.

               Să asigure acțiuni eficace în cadrul procedurii de deficit excesiv și să depună eforturi pentru a corecta în mod durabil deficitul excesiv până în 2016-2017, în special acordând prioritate cheltuielilor de capital.

               2.

               Să ia măsuri suplimentare pentru a stimula oferta în sectorul locuințelor, inclusiv prin punerea în aplicare a reformelor cadrului național de politică în materie de urbanism.

               3.

               Să remedieze necorelarea competențelor prin creșterea implicării angajatorilor în furnizarea de stagii de ucenicie. Să ia măsuri pentru a reduce și mai mult numărul tinerilor cu un nivel scăzut de competențe de bază. Să îmbunătățească în continuare disponibilitatea unor servicii de îngrijire a copiilor abordabile ca preț, de înaltă calitate și cu program prelungit.

      Adoptată la Bruxelles, 14 iulie 2015.

            Pentru Consiliu

            Președintele

         P. GRAMEGNA

      (1)  JO L 209, 2.8.1997, p. 1.

      (2)  JO L 306, 23.11.2011, p. 25.

      (3)  Menținută prin Decizia 2014/322/UE a Consiliului din 6 mai 2014 privind orientările pentru politicile de ocupare a forței de muncă ale statelor membre pentru 2014 (JO L 165, 4.6.2014, p. 49).

      (4)  Recomandarea Consiliului din 8 iulie 2014 privind Programul național de reformă al Regatului Unit pentru 2014 și care include un aviz al Consiliului privind Programul de convergență al Regatului Unit pentru 2014 (JO C 247, 29.7.2014, p. 136).

      (5)  Emis în temeiul articolului 9 alineatul (2) din Regulamentul (CE) nr. 1466/97.


				|

		52013PC0906

			Recomandare de RECOMANDARE A CONSILIULUI cu scopul de a pune capăt situației de deficit public excesiv în Polonia /* COM/2013/0906 final - 2013/ () */

			   	Recomandare de
RECOMANDARE A CONSILIULUI
cu scopul de a pune capăt situației
de deficit public excesiv în Polonia

CONSILIUL UNIUNII EUROPENE,
având în vedere Tratatul
privind funcționarea Uniunii Europene, în special articolul 126
alineatul (7),
având în vedere
recomandarea Comisiei Europene,
întrucât:
(1)       În conformitate cu articolul
126 din Tratatul privind funcționarea Uniunii Europene (TFUE), statele
membre evită deficitele publice excesive.
(2)       Pactul de stabilitate și
de creștere are la bază obiectivul unor finanțe publice solide
ca mijloc de consolidare a condițiilor pentru stabilitatea prețurilor
și pentru o creștere susținută și sustenabilă,
care să contribuie la crearea de locuri de muncă.
(3)       La 7 iulie 2009, Consiliul a
decis, în conformitate cu articolul 104 alineatul (6) din Tratatul de
instituire a Comunității Europene (TCE), că în Polonia
există un deficit excesiv și a emis o recomandare pentru corectarea
acestuia până cel târziu în 2012[1],
în conformitate cu articolul 104 alineatul (7) din TCE și cu articolul 3
din Regulamentul (CE) nr. 1467/97 al Consiliului din 7 iulie 1997 privind
accelerarea și clarificarea aplicării procedurii de deficit excesiv[2]. Pentru a aduce deficitul
public la nivelul de 3 % din PIB sau sub acest nivel într-un mod credibil
și durabil, autorităților poloneze li s-a recomandat să
implementeze în 2009 măsurile de stimulare fiscală planificate,
să asigure o ajustare bugetară structurală anuală medie de
cel puțin 1¼ % puncte procentuale din PIB începând din 2010 și
să detalieze măsurile necesare pentru aducerea deficitului sub
valoarea de referință până în 2012, precum și să
introducă reforme care să vizeze limitarea cheltuielilor curente
primare în anii următori. Consiliul a stabilit termenul-limită de 7
ianuarie 2010 pentru întreprinderea unor acțiuni eficace.
(4)       La 3 februarie 2010, Comisia
a ajuns la concluzia că, pe baza previziunilor din toamna anului 2009 ale
Comisiei, Polonia a luat măsurile necesare în conformitate cu recomandarea
Consiliului din 7 iulie 2009 pentru a-și aduce deficitul public în limita
valorii de referință prevăzute de tratat și a considerat
că, prin urmare, nu sunt necesare măsuri suplimentare în cadrul
procedurii de deficit excesiv. Pe baza previziunilor sale din toamna anului
2011, Comisia a considerat că Polonia nu înregistra progrese conform
așteptărilor și a solicitat măsuri suplimentare, pe care
Polonia le-a adoptat și le-a anunțat public până la 10 ianuarie
2012. Astfel, la 11 ianuarie 2012, Comisia a confirmat că
autoritățile poloneze au luat măsuri eficace în direcția
corectării durabile și la timp a deficitului excesiv și că,
la momentul respectiv, nu erau necesare măsuri suplimentare în cadrul
procedurii de deficit excesiv pentru Polonia[3].
(5)       La 21 iunie 2013, Consiliul a
ajuns la concluzia că Polonia a luat măsuri eficace, însă s-au
produs evenimente economice negative cu implicații majore asupra
finanțelor publice, și a emis recomandări revizuite[4]. Astfel, Polonia a îndeplinit
condițiile de prelungire a termenului-limită pentru corectarea
deficitului public excesiv, în conformitate cu dispozițiile articolului 3
alineatul (5) din Regulamentul (CE) nr. 1467/97. Consiliul a recomandat
Poloniei să pună capăt situației de deficit excesiv
până în 2014. Polonia ar trebui să atingă un obiectiv de deficit
public de 3,6 % din PIB în 2013 și de 3,0 % din PIB în 2014,
ceea ce corespunde unei îmbunătățiri anuale a soldului bugetar
structural cu cel puțin 0,8 % din PIB și 1,3 % din PIB în 2013
și, respectiv, în 2014, pe baza previziunilor actualizate din
primăvara anului 2013 ale Comisiei. Polonia ar trebui să implementeze
riguros măsurile deja adoptate și să le completeze cu
măsuri suplimentare suficiente pentru a fi în măsură să
corecteze deficitul excesiv până în 2014. Polonia ar trebui să utilizeze
toate veniturile excepționale în vederea reducerii deficitului. Consiliul
a stabilit data de 1 octombrie 2013 ca termen-limită până la care
Polonia trebuie să ia măsuri eficace și, în conformitate cu
articolul 3 alineatul (4a) din Regulamentul (CE) nr. 1467/97, să prezinte
un raport detaliat privind strategia de consolidare pe care o are în vedere
pentru atingerea obiectivelor. La 2 octombrie 2013, Polonia a prezentat
raportul privind măsurile eficace, care a fost apoi analizat de către
Comisie.
(6)       La data de [10 decembrie
2013], Consiliul a stabilit în conformitate cu articolul 126 alineatul (8) din
TFUE că Polonia nu a luat în 2013 măsuri eficace ca răspuns la
recomandarea din 21 iunie 2013 a Consiliului în conformitate cu articolul 126
alineatul (7) din tratat.
(7)       În conformitate cu articolul
126 alineatul (7) din TFUE și cu articolul 3 din Regulamentul (CE) nr.
1467/97 al Consiliului, Consiliul trebuie să adreseze o recomandare
statului membru în cauză, invitându-l să pună capăt situației
de deficit excesiv într-un termen dat. Recomandarea trebuie să
stabilească un termen-limită maxim de șase luni pentru luarea
unor măsuri eficace de către statul membru în cauză în vederea
corectării deficitului excesiv. De asemenea, într-o recomandare pentru
corectarea unui deficit excesiv, Consiliul ar trebui să impună
îndeplinirea unor obiective bugetare anuale care, pe baza previziunilor ce stau
la baza recomandării, corespund unei ameliorări anuale minime a
soldului structural, altfel spus a soldului ajustat ciclic, excluzând
măsurile punctuale și alte măsuri temporare, de cel puțin
0,5 % din PIB ca valoare de referință.
(8)       După ce a înregistrat o
creștere medie a PIB-ului real de 4 % pe an în perioada 2001-2011,
ritmul activității economice s-a redus în 2012, ajungând la
1,9 %. În scenariul macroeconomic pe care se bazează raportul privind
măsurile eficace se estimează că, în 2013, creșterea
PIB-ului real se va reduce în continuare la 1,5 %, înainte de a se relansa
în 2014 și 2015, când PIB-ul real se va majora cu 2,5 % și,
respectiv, cu 3,8 %. Conform previziunilor din toamna anului 2013 ale
Comisiei, PIB-ul real va crește cu 1,3 % în 2013, iar creșterea
se va accelera, ajungând la 2,5 % în 2014 și 2,9 % în 2015. Spre
deosebire de autoritățile poloneze, Comisia este mai puțin
optimistă privind creșterea cererii interne pe parcursul perioadei
analizate, în special în ceea ce privește consumul privat și
investițiile private.
(9)       Autoritățile
poloneze preconizează un deficit public de 4,8 % din PIB în 2013, în
creștere de la 3,9 % din PIB în 2012. Prin urmare, Ministerul
finanțelor din Polonia estimează un excedent de 4,5 % din PIB în
2014, rezultat din reforma planificată a sistemului de pensii, a
cărei consecință este, în special, un transfer punctual de
active în valoare de 8,5 % din PIB. Se estimează că, în 2015,
soldul bugetului general va reveni la un deficit de 3 % din PIB.
(10)     Pentru 2013 și 2014,
previziunile Comisiei sunt similare cu cele ale autorităților
poloneze. Și acestea estimează un deficit de 4,8 % din PIB în
2013. Deteriorarea în comparație cu cele 3,9 % din PIB prevăzute
în scenariul de referință al procedurii de deficit excesiv este
cauzată, în principal, de scăderea veniturilor. În 2014, se
estimează că soldul bugetului general va fi excedentar
(+ 4,6 % din PIB), ca o consecință a reformei planificate a
sistemului de pensii. Pentru 2015, Comisia este mai puțin optimistă
decât autoritățile poloneze și estimează un deficit public
de 3,3 % din PIB. Diferența de 0,3 puncte procentuale din PIB este cauzată,
în principal, de veniturile actuale mai scăzute, bazate pe o estimare mai
scăzută a creșterii PIB-ului nominal, precum și de
cheltuielile publice mai mari pentru consumul intermediar. Obiectivele de
deficit sunt expuse riscurilor legate de punerea în aplicare.
(11)     În plus, trebuie reținut
faptul că previziunea actuală privind deficitul se bazează pe
SEC 95. Începând din toamna anului 2014, va fi instituit un nou set de norme
(SEC 2010). În temeiul noului set de norme, nu se va mai considera că un
transfer de active reprezintă venituri la bugetul general. Prin urmare, se
preconizează că soldul bugetului general va prezenta un deficit de
4,2 % din PIB în 2014 și de 3,9 % din PIB în 2015[5]. Întrucât Consiliul va decide
dacă va ridica sancțiunile pe baza cifrelor privind procedura de
deficit excesiv pe care Eurostat le va evalua în primăvara anului 2015 în
temeiul SEC 2010, sunt necesare măsuri suplimentare pentru a compensa
acele elemente ale reformei sistemului de pensii care nu vor mai reduce
deficitul în temeiul SEC 2010.
(12)     Atât autoritățile poloneze,
cât și Comisia estimează că datoria publică brută va
rămâne sub pragul de 60 % pe parcursul întregii perioade analizate.
Conform previziunilor din toamna anului 2013 ale Comisiei, se preconizează
că ponderea datoriei în PIB va scădea de la 55,6 % în 2012 la
51 % în 2014, aceasta fiind în principal o consecință a
transferului anunțat al activelor fondurilor de pensii de 8,5 % din
PIB, înainte de a crește până la 52,5 % în 2015.
(13)     Pentru ca deficitul excesiv
să fie corectat până la termenul-limită din 2014 în temeiul
normelor care vor fi în vigoare la momentul respectiv (SEC 2010) și pentru
a asigura caracterul durabil al acestuia, efortul structural suplimentar
necesar pentru 2014 s-ar ridica la cel puțin 1,6 % din PIB, pe
lângă măsurile deja incluse în previziunile din toamna anului 2013
ale Comisiei (care, în temeiul SEC 2010, ar genera în 2014 o
îmbunătățire a deficitului structural de 0,6 % din PIB).
Întrucât o parte din ajustarea necesară este rezultatul trecerii de la SEC
95 la SEC 2010 și întrucât, în plus, un astfel de efort anual [mai mare
decât cel solicitat în Recomandarea Consiliului din 7 iulie 2009 (1 ¼ % din
PIB) și mai mare decât procentul de 1,3 % din PIB solicitat în
Recomandarea Consiliului din 21 iunie 2013] ar genera pierderi semnificative
ale PIB într-un moment în care deviația PIB este în continuare
negativă, este oportun să se stabilească anul 2015 ca
termen-limită.
(14)     În contextul unor
incertitudini puternice în ceea ce privește evoluțiile economice
și bugetare, obiectivul bugetar recomandat pentru ultimul an al perioadei
de corectare ar trebui să fie stabilit la un nivel net inferior valorii de
referință, pentru a garanta o corectare eficientă și
durabilă a deficitului în termenul prevăzut.
(15)     Prin urmare, corectarea deficitului
excesiv până în 2015 ar fi proporțională cu obiectivele
intermediare de deficit de 3,9 % din PIB pentru 2014 (excluzând transferul
activelor de pensie) și cu obiectivul final de 2,8 % din PIB în 2015.
Îmbunătățirea subiacentă a soldului bugetar structural pe
care o implică aceste obiective este de 1 % din PIB în 2014 și de
1,2 % din PIB în 2015, luând în considerare măsurile incluse în
previziunile din toamna anului 2013 ale Comisiei, care, în temeiul SEC 2010,
vor genera o îmbunătățire a deficitului structural de 0,6 % din
PIB în 2014 și de 0,2 % din PIB în 2015. Acest lucru implică
necesitatea unor măsuri suplimentare de 0,4 % din PIB în 2014 și
de 1 % din PIB în 2015, pe lângă cele deja incluse în previziunile
din toamna anului 2013 ale Comisiei (excluzând transferurile de active din
cadrul reformei sistemului de pensii),
ADOPTĂ PREZENTA RECOMANDARE:
(1)
Polonia ar trebui să pună capăt
situației de deficit excesiv până în 2015 într-un mod credibil
și durabil.
(2)
Polonia ar trebui să atingă un obiectiv de
deficit de 4,8 % din PIB în 2013, un deficit de 3,9 % din PIB în 2014
și de 2,8 % din PIB în 2015 (excluzând impactul transferului de
active din cadrul reformei sistemului de pensii). Pentru 2014, acest obiectiv
este compatibil cu o îmbunătățire a soldului structural de
1 % din PIB și de 1,2 % din PIB pentru 2015, pe baza
previziunilor din toamna anului 2013 ale Comisiei.
(3)
Polonia ar trebui să implementeze riguros
măsurile deja anunțate și adoptate, precum și să le
completeze cu măsuri suplimentare suficiente pentru a fi în
măsură să corecteze într-un mod durabil deficitul excesiv
până în 2015. Polonia ar trebui să utilizeze toate veniturile
excepționale în vederea reducerii deficitului.
(4)
Consiliul stabilește data de 15 aprilie 2014
ca termen până la care Polonia trebuie să ia măsuri eficace
și, în conformitate cu articolul 3 alineatul (4a) din Regulamentul (CE)
nr. 1467/97 al Consiliului, să prezinte un raport detaliat privind
strategia de consolidare pe care o are în vedere pentru atingerea obiectivelor.
În plus, autoritățile poloneze ar
trebui (i) să amelioreze calitatea finanțelor publice, în special
prin limitarea reducerilor investițiilor în infrastructură care
stimulează creșterea și prin revizuirea atentă a
cheltuielilor sociale și a eficienței acestora; (ii) să
îmbunătățească respectarea normelor fiscale și să
sporească eficiența administrației fiscale și (iii) să
confere cadrului instituțional al finanțelor publice un grad sporit
de obligativitate și de transparență, inclusiv prin ajustarea
definițiilor utilizate în contabilitatea națională pentru
standardele SEC și prin asigurarea faptului că aceste definiții
au un domeniu de aplicare suficient de larg, prin îmbunătățirea
monitorizării intraanuale a execuției bugetare și prin
asigurarea unei monitorizări eficace și la timp a respectării
regulii permanente privind cheltuielile, pe baza unei analize fiabile și
independente efectuate de organisme independente sau de organisme care
beneficiază de autonomie funcțională față de
autoritățile fiscale. În cele din urmă, pentru a se asigura
succesul strategiei de consolidare fiscală, va fi important ca aceasta
să fie sprijinită de reforme structurale cuprinzătoare, conforme
cu recomandările Consiliului adresate Poloniei în contextul semestrului european. În afară de
raportul prevăzut în recomandarea (4), autoritățile poloneze ar
trebui să prezinte un raport cu privire la progresele realizate în
implementarea prezentelor recomandări cel puțin o dată la
[șase luni], precum și într-un capitol separat din programele de
convergență, până la corectarea în totalitate a deficitului
excesiv.
Prezenta recomandare se adresează
Republicii Polonia.
Adoptată la Bruxelles,
                                                                       Pentru
Consiliu
                                                                       Președintele
[1]               Toate documentele referitoare la procedura de deficit
excesiv pentru Polonia pot fi consultate la adresa: http://ec.europa.eu/economy_finance/economic_governance/sgp/deficit/countries/poland_en.htm
[2]               JO L 209, 2.8.1997, p. 6.
[3]               Comunicare a Comisiei către Consiliu privind
evaluarea execuției bugetare în contextul procedurilor de deficit excesiv
în curs de desfășurare, după întocmirea previziunilor
serviciilor Comisiei din toamna anului 2011 – COM(2012) 4 final, 11.1.2012.
[4]               Recomandare a Consiliului cu scopul de a pune capăt
situației de deficit public excesiv în Polonia, 21 iunie 2013.
[5]               În temeiul SEC 2010, reforma planificată a
sistemului de pensii va avea următoarele efecte care nu vor mai duce la
reducerea deficitului: un transfer punctual de active în valoare de 8,5 %
din PIB în 2014, un transfer regulat de active în 2014 (0,3 % din PIB) și
în 2015 (cu un efect cumulat de 0,6 % din PIB). Numai modificarea
numărului de contribuabili la primul pilon va face obiectul noilor norme
(0,2 % din PIB în 2014, efect cumulat de 0,4 % din PIB în 2015). Se
estimează că trecerea la SEC 2010 va avea un impact pozitiv asupra
valorii PIB-ului, însă se preconizează că amploarea impactului
unui PIB mai mare asupra cifrelor fiscale va fi neglijabilă.